ORDE do 27 de outubro de 2010 pola que se clasifica de interese para a defensa do medio natural de Galicia a Fundación Fragas do Mandeo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 08/11/2010

Examinado o expediente de solicitude de clasificación da Fundación Fragas do Mandeo con domicilio no Vilar de Costoia, número 123, Porzomillos-Oza dos Ríos, na Coruña.
Feitos:
1. Fernando Ricardo Bandín Monteiro, presidente do padroado da fundación, formulou solicitude de clasificación para efectos da súa inscrición no Rexistro de Fundacións de Interese Galego.
2. A Fundación Fragas do Mandeo foi constituída en escritura pública outorgada en Burela, o 6 de xullo de 2010, ante o notario Luis Muíño Fidalgo, co número de protocolo 979, pola Asociación Cultural O Rabo do Galo, a Sociedade Galega de Historia Natural e o Grupo Naturalista Habitat que actúan, representadas respectivamente, por Fernando Ricardo Bandín Monteiro, Carlos María Manuel Rodríguez Silvar e Antón Vázquez Corral.
3. Segundo consta no artigo 6 dos seus estatutos, a fundación ten por obxecto realizar labores de custodia do territorio con fins de conservación da paisaxe e dos ecosistemas naturais, coa súa fauna, flora e xea asociadas, así como fomentar a custodia do territorio como fórmula para protexer a natureza e promover a súa conservación, baseándose na definición que a Lei 42/2007, do 13 de decembro, do patrimonio natural e da biodiversidade fai dos termos custodia do territorio e de entidade de custodia do territorio e no artigo 4.1º da Lei 12/2006, do 1 de decembro, de fundacións de interese galego, que recolle como fins de interese xeral a defensa do medio natural de Galicia.
4. O padroado inicial da fundación está formado por Fernando Ricardo Bandín Monteiro, en representación da Asociación Cultural O Rabo do Galo, como presidente; Carlos María Manuel Rodríguez Silva, en representación da Sociedade Galega de Historia Natural, como vicepresidente; e Antón Vázquez Corral, en representación do Grupo Naturalista Habitat, como secretario.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese para a defensa do medio natural de Galicia da Fundación Fragas do Mandeo, con base nas materias que constitúen o seu obxecto fundacional.
6. Na escritura de constitución consta a identidade dos fundadores, a dotación inicial, os estatutos e a identificación dos membros do padroado.
7. De conformidade co artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e segundo proposta da comisión de secretarios, procede a súa clasificación como de interese para a defensa do medio natural de Galicia e a súa adscrición á Consellería do Medio Rural.
Consideracións legais:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía de Galicia establece competencia exclusiva sobre o réxime das fundacións de interese galego.
2. A escritura de constitución da fundación contén os datos exixidos na Lei 12/2006, do 1 de decembro, de fundacións de interese galego.
3. Segundo establece o artigo 7 do Decreto 15/2009, do 21 de xaneiro, polo que se aproba o regulamento do rexistro de fundacións de interese galego, corresponde a esta Consellería de Presidencia, Administracións Públicas e Xustiza, a clasificación da fundación e a adscrición á consellería correspondente, que exercerá as funcións de protectorado.
De conformidade co exposto, e considerando que se cumpren as condicións establecidas pola normativa vixente en materia de fundacións de interese galego, de acordo coa proposta realizada pola Comisión de Secretarios Xerais na súa reunión do día 18 de outubro de 2010.
DISPOÑO:
Clasificar de interese para a defensa do medio natural de Galicia a Fundación Fragas do Mandeo, adscribíndoa ao protectorado da Consellería do Medio Rural.
Contra esta orde, que pon fin á vía administrativa, pode interpoñerse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa, podendo interpoñer con carácter potestativo recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 27 de outubro de 2010.
Alfonso Rueda Valenzuela
Conselleiro de Presidencia, Administracións Públicas e Xustiza